Praćenjem kretanja novčanica stvoren epidemiološki model širenja zaraznih bolesti
Podaci o kretanjima novčanica s web sitea 'Where's George' ukazuju na pravila u širenju epidemijskih bolesti
Ekipa teoretskih fizičara u Njemačkoj i u Sjedinjenim Državama iskoristila je podatke s websajta koji prati kretanje američkih novčanica kako bi izradila matematički model za prognoziranje širenja epidemijskih bolesti. To je i naš današnji izbor za 'websajt tjedna'. Dirk Brockman je znao što mu treba – izvor neobrađenih podataka koji bi uključivali prekooceanska putovanja zrakoplovima, kao i kraća putovanja željeznicom, automobilima, biciklima i pješice. Jedino što nije znao gdje naći takve podatke: "Znao sam točno što mi treba za izradu modela širenja bolesti, a to je vjerojatnost putovanja ljudi na određene udaljenosti: koliko putovanja dugih deset kilometara nasuprot onima dugim stotinu kilometara, te onima dugim, recimo, tisuću kilometara." Dr. Brockman, teoretski fizičar s Odjela za dinamiku i samoorganizaciju Instituta Max Planck, u Njemačkoj, tijekom posjeta prijatelju u Sjedinjenim Državama ispričao je o svom problemu. Prijatelj – koji nije znanstvenik, nego je stolar – odmah je pomislio na websajt "Where's George", 'Gdje je George'. Radi se o internetskoj igri koja prati kretanje američkih papirnatih novčanica diljem Sjedinjenih Država. "Kad sam vidio taj websajt, odmah sam shvatio da će ova distribucija udaljenosti točno odgovarati distribuciji putovanja ljudi, kaže g. Brockman. Pedeset milijuna novčanica – od kojih su mnoge one od jednog dolara s portretom prvog američkog predsjednika Georgea Washingtona – registrirano je na websajtu 'Where's George' svojim serijskim brojevima. Kada novčanica bude ponovno prijavljena, točno se vidi odakle je krenula i koliko joj je trebalo da se nađe na tom drugom mjestu. Utemeljitelj websajta 'Where's George' kaže da je isprva oklijevao da pruži tražene podatke, jer je i ranije surađivao sa znanstvenicima, ali oni nikada nisu objavili svoje nalaze. Na kraju, međutim, kako kaže Hank Eskin, sve se pokazalo vrlo dobrim iskustvom: "Činjenica da je netko uspio iskoristiti te podatke za nešto zaista korisno, kako bi se realizirala znanstvena teorija, stvarno je sjajna. Ako budemo to uspjeli činiti i ubuduće, bit će to odlično. Zamislite samo: mogućnost da se na izvjesni način pomogne čovječanstvu s nečime što je bila samo razbibriga!" U Njemačkoj, dr. Brockman i njegovi kolege dobili su podatke o gotovo pola milijuna kretanja novčanica, koje su potom analizirali i izradili čitav niz pravila u kretanju tih novčanica koja mogu epidemiolozima i javnozdravstvenim djelatnicima pomoći u pripremama za širenje neke epidemijske bolesti, primjerice ptičje gripe. Kada su raspolagali podacima, čitav se problem sveo na otkrivanje ispravnih matematičkih jednadžbi koje opisuju kretanje novca ... odnosno ljudi koji ih nose, ljudi koji mogu, isto tako, prenositi i bolesti. Dirk Brockman upozorava, međutim, da njegov rad predstavlja tek jedan djelić zagonetke: "Predstavili smo teoriju koja obuhvaća samo putovanja. Treba razumjeti da se model širenja bolesti sastoji od mnogo elemenata, a putovanja su samo jedan od njih." On naglašava da model treba i dalje testirati i poboljšavati, posebice uspoređujući ga sa širenjem suvremenih bolesti poput SARS-a, gripe ili dječjih bolesti, poput ospica. Dirk Brockman je prvi autor članka naslovljenog "The Scaling Laws of Human Travel", 'Zakoni razmjernosti u putovanjima ljudi', objavljenog u časopisu Nature. http://www.wheresgeorge.com